## Zakon o dopunama Zakona o Vladi Republike Hrvatske

### NN 14/1991 (25.3.1991.), Zakon o dopunama Zakona o Vladi Republike Hrvatske

# SABOR REPUBLIKE HRVATSKE

Na temelju članka 89. Ustava Republike Hrvatske, a u svezi s člancima
6. i 7. Ustavnog zakona za provedbu Ustava Republike Hrvatske, donosim

## UKAZ

### o proglašenju Zakona o dopunama Zakona o Vladi Republike Hrvatske

Proglašavam Zakon o dopunama Zakona o Vladi Republike Hrvatske kojeg
je Sabor Republike Hrvatske donio na sjednicama Vijeća udruženog rada 21.
ožujka 1991., Vijeća općina 21. ožujka 1991. i Društveno-političkog vijeća
21. ožujka 1991. godine.

Klasa: 011-01/91-01/21

Urbroj: 71-91-1

Zagreb, 23. ožujka 1991.

Predsjednik Republike Hrvatske

**dr. Franjo Tuđman, v. r.**

---

## ZAKON

### o dopunama Zakona o Vladi Republike Hrvatske

Članak 1.

U Zakonu o Vladi Republike Hrvatske ("Narodne novine", br.
41/90 i 8/91), iza članka I7. dodaju se novi članci 17a., 17b., 17c. i
17d. koji glase :

"Članak 17a.

Vlada Republike Hrvatske može raspustiti skupštinu općine odnosno razriješiti
izvršno vijeće skupštine općine u slučajevima kad one svojim odlukama i
radnjama krše Ustav i zakone Republike Hrvatske. Smatra se da su okolnosti
iz stavka 1. ovoga članka nastupile osobito u slučajevima:

- odbijanja provedbe odluka Ustavnog suda Republike Hrvatske odnosno
nepostupanja u skladu s takvim odlukama;

- poduzimanja radnji odnosno donošenja odluka kojima se protupravno
mijenja teritorijalno ustrojstvo lokalnih jedinica ili ustrojavaju političko-teritorijalne
jedinice koje nisu predviđene Ustavom Republike Hrvatske;

- protuzakonitog opozivanja odnosno smjenjivanja predsjednika skupštine
općine te predsjednika i članova izvršnog vijeća skupštine općine;

- izjašnjavanja protiv odluka odnosno rezolucija Sabora Republike Hrvatske
koje se odnose na ustavni i političko-upravni ustroj Republike i lokalne
samouprave odnosno uprave;

- poduzimanja drugih protuustavnih odnosno protuzakonitih postupaka
kojima se onemogućavaju tijela državne vlasti da zakonito i pravodobno
obavljaju svoje Ustavom i zakonom utvrđene nadležnosti.

Članak 17b.

Danom donošenja odluke o raspuštanju općinske skupštine prestaje mandat
svim odbornicima dotične skupštine. Danom donošenja odluke o raspuštanju
skupštine općine razrješava se i njezino izvršno vijeće. Istodobno s raspuštenjem
općinske skupštine odnosno razrješavanjem izvršnog vijeća, Vlada imenuje
povjerenika Vlade u dotičnoj općini.

Članak 17c.

Povjerenik Vlade može imati jednog ili više pomoćnika koje sam imenuje.
Povjerenik Vlade ima sve ovlasti, dužnosti i odgovornosti skupštine općine
odnosno izvršnog vijeća. Povjerenik Vlade odgovara za svoj rad i djelovanje
Vladi Republike Hrvatske.

Članak 17d.

Nadzor nad radom i djelovanjem povjerenika obavlja Vlada Republike Hrvatske
odnosno ministarstva u granicama svojeg djelokruga."

Članak 2.

Ovaj zakon stupa na snagu danom objave u "Narodnim novinama".

Klasa: 022-03/91-02/02

Zagreb, 21. ožujka 1991.

SABOR REPUBLIKE HRVATSKE

Predsjednik Vijeća udruženog rada Predsjednik Sabora

**Ivan Matija, v. r. dr.**

**Žarko Domljan, v.r.**

Predsjednik Vijeća općina

**Luka Bebić, v. r**

Predsjednik Društveno-političkog vijeća

**Ivan Vekić, v. r.**

Zakon, NN 14/1991-386